NRF ดึงเจ้าพ่อกัญชง “เทอร์รี่ บูธ” เสริมทัพ ขึ้นผู้นำเอเชียแปซิฟิก
NRF ดึงเจ้าพ่อกัญชงระดับโลก “เทอร์รี่ บูธ” ลงทุนผ่าน GTH ตั้งเป้าเป็นผู้นำอุตสาหกรรมกัญชงเอเชียแปซิฟิก เสริมศักยภาพผ่านการถ่ายทอดนวัตกรรมและเทคโนโลยีที่ล้ำสมัย
NRF ดึงเจ้าพ่อกัญชง “เทอร์รี่ บูธ” ลงทุนผ่าน GTH ตั้งเป้าเป็นผู้นำอุตสาหกรรมกัญชงเอเชียแปซิฟิก เสริมศักยภาพผ่านการถ่ายทอดนวัตกรรมและเทคโนโลยีที่ล้ำสมัย
27 ต.ค. 2564

นายแดน ปฐมวาณิชย์ ประธานเจ้าหน้าที่บริหาร บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เปิดเผยว่า บริษัทฯ พร้อมเดินหน้าขยายธุรกิจผลิตและพัฒนาผลิตภัณฑ์จากสารสกัดจากพืชกัญชงอย่างต่อเนื่อง ล่าสุด ดึงบริษัท AUDACIOUS ผู้ดำเนินธุรกิจบริหารจัดการผลิตภัณฑ์กัญชงยักษ์ใหญ่ในอเมริกา เข้ามาถือหุ้น 25% มูลค่าการลงทุน 130 ล้านบาท ในบริษัท โกลเด้น ไตรแองเกิล เฮลท์ จำกัด หรือ GTH ซึ่งเป็นบริษัทในเครือของ NRF
“เรามีเจตนารมณ์ที่ชัดเจนในการเลือกจับมือกับพันธมิตรที่เป็นผู้นำในด้านนั้นๆ เสมอ กับ AUDACIOUS ก็เช่นกัน ด้วยพันธมิตรระดับโลก เรามุ่งมั่นที่จะเป็นฐานการผลิตที่สำคัญให้กับบริษัทยักษ์ใหญ่อันดับต้นๆในประเทศไทย ด้วยผลิตภัณฑ์ CBD ที่มีคุณภาพดีที่สุดและมีราคาที่แข่งขันได้มากที่สุดในตลาด พร้อมเดินหน้าขยายฐานการผลิตและตลาด หนุนกัญชงสู่พืชเศรษฐกิจใหม่ของประเทศ” นายแดน กล่าว
ด้านนายเทอร์รี่ บูธ ประธานเจ้าหน้าที่บริหาร บริษัท Australis Capital Inc. หรือ AUDACIOUS เปิดเผยว่า ตนเล็งเห็นถึงความสามารถในการผลิตและจัดจำหน่ายของ NRF ตลอดจนการพัฒนาผลิตภัณฑ์ด้วยเครือข่ายทางการตลาดของ GTH นอกจากนี้ความได้เปรียบทางการตลาดกัญชงของ NRF ยังเป็นจุดดึงดูดให้ตัดสินใจลงทุนในครั้งนี้
โดยความร่วมมือเชิงกลยุทธ์นี้เป็นการผสมผสานความเชี่ยวชาญของ AUDACIOUS ในอุตสาหกรรมกัญชง ตั้งแต่การเพาะปลูก การผลิต และนวัตกรรม จะทำให้เราเป็นผู้นำตลาดกัญชง (Hemp) ในเอเชียที่เติบโตอย่างรวดเร็ว ทำให้มั่นใจในความเป็นผู้นำของ NRF และ GTH ที่จะสามารถพา AUDACIOUS รุกตลาดประเทศไทยและเอเชียแฟซิฟิค
ด้านนายทอม จุลภาส เครือโสภณ ประธานบริษัท โกลเด้น ไตรแองเกิล เฮลท์ จำกัด หรือ GTH เปิดเผยว่า ความร่วมมือในครั้งนี้ จะช่วยขยายฐานลูกค้าของ GTH ผ่าน 3 กลุ่มผลิตภัณฑ์กัญชงที่มีสารเทอร์ปีน (Terpene) ได้แก่ นมกัญชง เครื่องปรุงรสที่มีส่วนผสมจากกัญชง และอาหารโปรตีนจากพืชที่มีกัญชงเป็นส่วนประกอบ รวมเป็นผลิตภัณฑ์กว่า 5-10 รายการ (SKUs) ซึ่งคาดว่าจะเริ่มวางจำหน่ายได้ในไตรมาส 1/2565 เป็นต้นไป
โดยมุ่งเป้ากระจายสินค้าผ่านช่องทางออนไลน์ E-commerce และร้าน “เฮมป์ เฮ้าส์” (Hemp House) และวางแผนจัดจำหน่ายแบบ B2B (Business to Business) ซึ่งเป็นอีกหนึ่งช่องทางจำหน่ายผลิตภัณฑ์ของบริษัทฯ และ มีแผนขยายตลาดไปสู่ประเทศจีน และในกลุ่มประเทศ CLMV (กัมพูชา ลาว เมียนมาร์ และ เวียดนาม) ซึ่งในอนาคตหวังว่าทีมงาน GTH จะได้ร่วมงานอย่างใกล้ชิดกับเทอร์รี่และทีมงานที่น่าทึ่งของ AUDACIOUS เพื่อเพิ่มขีดความสามารถและทักษะต่างๆ ให้กับบุคลากรของ GTH ในการดำเนินงานและนำเสนอผลิตภัณฑ์ใหม่ๆ ให้กับไทยและเอเชียแปซิฟิก
นายแดน กล่าวต่อว่า ขณะนี้ GTH มีสินค้าที่แข็งแกร่งในประเทศไทยและเอเชีย การรวมเข้ากับ AUDACIOUS จะช่วย GTH ขยายฐานผู้บริโภคให้กับผลิตภัณฑ์ การบูรณาการระหว่าง NRF, AUDACIOUS และ GTH จะทำให้กลายเป็นผู้เล่นที่สำคัญในตลาด CBD ของประเทศไทยและเอเชียแปซิฟิก ช่วยต่อยอดธุรกิจ ซึ่งจะสร้างรากฐานที่มั่นคงและการเติบโตอย่างก้าวกระโดด ด้วยประสบการณ์และความชำนาญที่เกื้อหนุนกันของทั้ง 3 ฝ่าย จะสามารถสรรสร้างผลิตภัณฑ์ใหม่ๆ ที่หลากหลายและเพิ่มสีสันในตลาด ตอบโจทย์ความต้องการของกลุ่มลูกค้า โดยมุ่งเน้นไปที่คนรุ่นใหม่ที่รักสุขภาพ โดยดีลนี้จะหนุนรายได้ให้ NRF อย่างมีนัยสำคัญในอนาคต
สำหรับ นายเทอร์รี่ บูธ คือเจ้าพ่อกัญชงระดับโลก ผู้นำในการขับเคลื่อนและพัฒนากัญชง (Hemp) และกัญชา (Cannabis) ดำเนินธุรกิจครบวงจร เป็นยักษ์ใหญ่ในสหรัฐอเมริกา ผ่านนวัตกรรมเทคโนโลยีอันล้ำสมัยในกระบวนการผลิต ที่มีบริการครอบคลุมของทุกขั้นตอน ตั้งแต่เทคนิคการปลูก การพัฒนาสายพันธุ์ รวมไปถึงการให้คำปรึกษา ทั้งในส่วนของพืชสมุนไพรกัญชงไปจนถึงผักผลไม้ต่างๆ เพื่อให้มั่นใจได้ว่าผู้บริโภคจะได้รับผลิตภัณฑ์ที่เปี่ยมประสิทธิผลในราคาที่เข้าถึงได้